b'\n_START_ARTICLE_\nRaghuram Rajan\n_START_SECTION_\nTidlig liv og utdanning\n_START_PARAGRAPH_\nRajan er s\xc3\xb8nn av en tidligere indisk diplomat, og tilbragte derfor deler av barndommen i utlandet. Hans familie er tamiler._NEWLINE_Han fullf\xc3\xb8rte sin bachelorgrad innen elektroteknikk ved Indian Institute of Technology i Delhi i 1985. Etter dette tok han et MBA-studium ved Indian Institute of Management i Ahmadabad, og han har senere ogs\xc3\xa5 tatt Ph.D innen sosial\xc3\xb8konomi ved Massachusetts Institute of Technology i 1991, med en doktorgradsavhandling med tittelen \xc2\xabEssays on Banking\xc2\xbb. Etter doktorgraden sin ble han tilknyttet Booth School of Business ved University of Chicago, som professor.\n_START_SECTION_\nYrkeserfaring\n_START_PARAGRAPH_\nI 1991 begynte han som Assistant Professor ved Booth School of Business, University of Chicago. Senere fikk han tittelen Distinguished Service Professor i finans. Senere ble han ogs\xc3\xa5 tilknyttet andre utdanningsinstitusjoner; han ble gjesteprofessor ved Handelsh\xc3\xb8yskolen i Stockholm og Kellogg School of Management ved Northwestern University i 1996._NEWLINE_Han gikk til Det internasjonale pengefondet (IMF) i 2003, der han ble \xc3\xb8konomisk r\xc3\xa5dgiver og forskningsdirekt\xc3\xb8r. Her jobbet han fra oktober 2003 til desember 2006. I januar 2003 mottok han ogs\xc3\xa5 Fischer Black-prisen, som deles ut annethvert \xc3\xa5r av American Finance Association. Prisen deles ut til \xc3\xb8konomer under 40 \xc3\xa5r, som har gitt et fremragende bidrag til finansfaget. Rajan var den f\xc3\xb8rste som mottok denne prisen, og han mottok den for sin doktorgrad._NEWLINE_Fra 2007 til 2008 ledet han Indias komit\xc3\xa9 for \xc3\xa5 reformere finansn\xc3\xa6ringen (Committee on Financial Sector Reforms). Denne komiteen leverte sin sluttrapport i september 2008. I 2011 var han president i American Finance Association._NEWLINE_Rajan overtok som sentralbanksjef for Indias sentralbank 4. september 2013. I hans periode som sentralbanksjef har Indias \xc3\xb8konomi g\xc3\xa5tt fra nedgang i BNP til vekst p\xc3\xa5 9,6 prosent, inflasjonen sank fra 9,8 til 5,8 prosent, og verdien av den indiske rupien steg i verdi. Han gikk av 4. september 2016, da hans periode var over, og han ble da erstattet av visesentralbanksjef Urjit Patel. Han er ogs\xc3\xa5 nestformann i styret i Den internasjonale oppgj\xc3\xb8rsbanken.'